Mandag morgen har der været hele tre trafikuheld i Nordjylland, som skaber kø. Det første drejer sig om et uheld på Himmerlandsgade i Aars, hvor to personbiler er kørt ind i hinanden på grund af vigepligt forseelse. Den ene bil kørte ind i en buslomme, og derved kørte bilerne sammen. Nordjyllands Politi fik oplysningerne klokken 7:21. Der er ikke nogen tilskadekomne, oplyser vagtchef for Nordjyllands Politi, Carsten Brorup Christensen. Klokken 7:43 ramte en lastbil en personbil på Hobrovej i Aalborg lige over for Fort forhandleren. - Personbilen slap afsted med en bule, og bilisten er kun lettere tilskadekommet, fortæller vagtchefen. Trafikuheldet på Hobrovej i Aalborg har skabt massiv kø, men der er nu, omkring klokken 08:45 åbnet for trafikken igen. Også på motorvej E45 i nordgående retning kort før Svenstrup er der sket et uheld, hvor der i øjeblikket holder to biler i venstre vognbane og skaber kø.
Tre trafikuheld på henholdsvis E45, på Himmerlandsgade i Aars og på Hobrovej i Aalborg skaber kø.